《自武康入京随即渡越》
宋代·董嗣杲

意杳轩中坐，坐见新竹长。
病夫欲寻睡，不禁竹气凉。
昏昏度白日，神倦慵举觞。
偶然探吟处，谁谓醒为狂。
扶行壶中天，草树含夕光。
雨桥荷柄闹，亭亭云锦张。
中有窈窕质，忽透洛妃妆。
引领不忍去，水风递幽香。
檐梢鹊啑啑，戒我租夜航。
我生尚未了，何地安韬藏。
宵程促登津，食息何皇皇。
郭南待朝渡，西陵晚苍茫。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。